

**Časopis za vodno gospodarstvo**

HRVATSKE VODE, Ulica grada Vukovara 220, 10000 Zagreb – Tel. +385 1 6307 443 – e-mail: julija.prpic@voda.hr

**UPUTE AUTORIMA**

|  |
| --- |
|  OPĆI PODATCI |

*Hrvatske vode* je interdisciplinarni znanstveni i stručni časopis Hrvatskih voda sa sjedištem u Zagrebu u Republici Hrvatskoj. Osnovan je 1992. godine s ciljem istraživanja i usvajanja novih znanstvenih spoznaja te informiranje znanstvene i stručne javnosti o najnovijim dostignućima na području gospodarenja vodama kroz mnogobrojne znanstvene i stručne članke, priopćenja sa znanstvenih skupova, stručne prikaze te druge obavijesti o svim disciplinama koje se bave vodama.

Osim tehničkog i ekološkog aspekta, časopis obuhvaća i sociološku i ekonomsku problematiku vodnog gospodarstva, pokrivajući na taj način sve faze planiranja i gospodarenja vodnim resursima. Shodno tome, dobrodošao je doprinos znanstvenika i stručnjaka s područja hidrologije, geologije, geografije, meteorologije, pedologije, biologije, sociologije te svih drugih relevantnih struka i specijalnosti.

Časopis izlazi redovito godišnje u četiri sveska a dostupan je na:

HRČAK: <https://hrcak.srce.hr/hrvatske-vode>

**U časopisu Hrvatske vode objavljuju se isključivo originalni, neobjavljeni radovi. Slanjem rukopisa na adresu časopisa autor časopisu Hrvatske vode jamči:**

1. pravo prvog objavljivanja priloženog rukopisa u tiskanom i elektroničkom obliku
2. da rukopis za vrijeme postupka obrade i recenzije nije slan u druge časopise s namjerom objavljivanja
3. pravo neograničenog reprinta i reizdanja prema potrebama časopisa sve dok se radi o objavi s javnim pristupom
4. izvornost i autentičnost rukopisa za koji snosi odgovornost, odnosno jamči da cjelovit rukopis ili neki njegovi dijelovi nisu plagijat, te da u slučaju korištenja elemenata od strane trećih osoba posjeduje sva prava koja mu jamče korištenje tih elemenata za potrebe vlastitih istraživanja

Za objavu u časopisu Hrvatske vode autori mogu predložiti bilo koji tip rada a uredništvo zadržava pravo vraćanja rada autoru na doradu, pravo izmjene kategorizacije rada te pravo neobjavljivanja predloženog rada.

U časopisu se objavljuju sljedeći tipovi radova:

1. **KATEGORIZIRANI ČLANCI:**
* **Izvorni (originalni) znanstveni članak**: sadrži neobjavljene rezultate izvornih znanstvenih

istraživanja, a rad je izložen na način koji omogućuje ponavljanje eksperimenta te provjeru

dobivenih zaključaka i rezultata.

* **Prethodno priopćenje**: sadrži rezultate znanstvenih istraživanja koje je potrebno hitno

objaviti, a rad ne mora sadržavati pojedinosti potrebne za ponavljanje ili provjeru rezultata.

* **Pregledni članak**: sadrži sveobuhvatan pregled istraživanja na temelju već objavljivanih

radova.

* **Izlaganje (referat) sa znanstvenog skupa**: sadrži izvješće s održanog znanstvenog skupa

kojem je autor prisustvovao.

* **Stručni članak**: sadrži priloge o postojećim metodama i znanstvenim dostignućima koja

pridonose širenju znanja i prilagođavanju izvornih istraživanja potrebama prakse.

1. **NEKATEGORIZIRANI ČLANCI (stalne rubrike)**
* **Stručni prikazi**
* **Pregled zbivanja**
* **Prikazi knjiga i publikacija**
* **Povijest vodnog gospodarstva i zanimljivosti**

|  |
| --- |
|  SLANJE, SADRŽAJ I OPSEG RUKOPISA |

Rukopisi se dostavljaju u digitalnom obliku u Microsoft Office .doc ili .docx formatu (MS Word):

* putem e-pošte na adresu: julija.prpic@voda.hr
* ili pohranjen na elektroničkom mediju; CD, DVD, USB i sl. (osobno ili na adresu Hrvatskih voda)

Uredništvo ne vraća zaprimljene rukopise.

**Članak obavezno mora sadržavati:**

* Naslov
* Imena autora i njihove podatke - ime i prezime, akademsku titulu, stručno zvanje i naziv matične institucije. Adresu stanovanja i broj žiro-računa s nazivom banke te naziv tvrtke u kojoj su zaposleni i MB dostavlja samo prvi ukoliko je više autora.
* sažetak (do 900 znakova s razmacima) i ključne riječi (5)

(samo za kategorizirane članke)

* Popis literature
* Popis slika (ukoliko su sastavni dio rada)
* Popis tablica (ukoliko su sastavni dio rada)

Članak treba biti napisan u *Arial* ili *Times New Roman* formatu, veličine slova 12pt i

proreda 1,5.

U članku koristiti isključivo SI jedinice i njihove izvedenice.

Simboli i kratice definiraju se u tekstu pri prvom pojavljivanju.

Jednadžbe moraju biti numerirane na desnoj margini prema redu pojavljivanja. Za pozivanje na jednadžbu u tekstu koristiti formu: jednadžba (1).

Tablice se prilažu na kraju članka, nakon popisa slika.

Slike se dostavljaju zasebno (.jpg, .tiff, .png i sl.)

Prije slanja u recenzentski postupak uredništvo može vratiti rukopis na korekciju i doradu ukoliko smatra potrebnim.

**OPSEG RUKOPISA**

|  |  |
| --- | --- |
| **Tip rada** | **Opseg** |
| Kategorizirani rad | 15 do 25 autorskih kartica teksta do 15 slika |
| 1. Stručni prikaz
2. Iz povijesti vodnog gospodarstva
 | 6 do 15 autorskih kartica tekstado 10 slika |
| 1. Pregled zbivanja
2. Zanimljivosti
 | Do 6 autorskih kartica teksta |
| Prikaz knjiga i publikacija | Do 3 autorske kartice teksta |

\* *Jedna autorska kartica teksta iznosi 1800 znakova s razmacima*

Veći opseg potrebno je dogovoriti s glavnim urednikom časopisa.

|  |
| --- |
|  NAVOĐENJE LITERATURE |

Abecedni popis literature prema prezimenu prvog autora daje se na kraju autorskog teksta a ispred popisa slika. U tekstu se citira prezime autora i godina izdavanja publikacije u zagradama. U slučaju da se radi o tri ili više autora, literatura se u tekstu citira na način: Mesić i sur. (2006). Sva popisana literatura mora biti citirana u tekstu. Shema popisa literature je, ovisno o tipu publikacije, sljedeća:

**Članak u časopisu:**

Prezime, Inicijali imena. (godina izdanja). Naslov članka. *Naziv časopisa,* Volumen/godište (svezak/broj), stranice

Kisić, I.; Milašin, M. (2007). Procjena rizika od erozije i mjere zaštite vinogradarskih tala Brodskog Stupnika. *Hrvatske vode,* 15(61), 273-284*.*

**Knjiga:**

Prezime, Inicijali imena. (godina izdanja). *Naslov*. Broj izdanja (ako je primjenjivo). Mjesto izdanja: izdavač.

Bonacci, O. (2003). *Karst hydrology*. Berlin: Springer Verlag,

**Uređena knjiga:**

Prezime, Inicijali imena. (godina izdanja). Naslov članka/poglavlja U: *naziv zbornika* (ur. prezime, inicijali imena urednika). Mjesto izdanja: izdavač, stranice

Rubinić, J.; Travica, T.; Ružić, I.; Oštrić, M. (2007). Hidrologija krških priobalnih izvora s područja Novog Vinodolskog i Podvelebitskog primorja U: *Zbornik radova 4. hrvatske konferencije o vodama* (ur. Gereš, D.). Zagreb: Sveučilišna tiskara, 447-454.

**Magisterij ili disertacija:**

Prezime, Inicijali imena (godina izdanja). *Naslov disertacije.* Akademski stupanj autora. Naziv sveučilišta, fakulteta ili institucije,

Jukić, D. (2005): *Uloga transfer funkcija pri izradi bilance i modeliranju otjecanja u kršu*. Dr. sc. Građevinsko-arhitektonski fakultet Sveučilišta u Splitu, Split

|  |
| --- |
|  RECENZENTSKI POSTUPAK I OBJAVA ČLANKA |

Nakon što je uredništvo zaprimilo rukopis i utvrdilo da rukopis ispunjava formalne elemente za objavu, poslat će rukopis u recenzentski postupak „dvostruko slijepog“ tipa. Recenzentski postupak uključuje slanje autorovog rukopisa najmanje dvama stručnjacima za temu predloženog rukopisa, pri čemu autor rukopisa ne zna identitet recenzenata, a svaki recenzent ne zna identitet autora i ne zna identitet drugih recenzenata u postupku procjene rukopisa.

Recenziranje rukopisa može trajati do 6 mjeseci ovisno o raspoloživosti i odgovornosti recenzenata. Svaki rukopis recenziran je od strane primjerenih stručnjaka. U slučaju konfliktnih procjena recenzenata, uredništvo će potražiti dodatne recenzente radi stjecanja jasnoće o kvaliteti rukopisa.

Na temelju zahtjeva recenzenata, uredništvo može kontaktirati autora i zatražiti dopunu članka prema dostavljenim uputama recenzenata. Nakon što autor revidira rukopis, uredništvo ponovno šalje recenzentima na uvid. Proces se ponavlja sve dok recenzenti i/ili uredništvo ne donesu konačnu odluku o recenzentskom postupku.

Nakon recenzentskog postupka i odluke uredništva o statusu rukopisa, uredništvo obavještava autora o svojoj odluci objavljivanja ili neobjavljivanja predloženog rukopisa, te o kategoriji koju je izabralo na temelju vlastite procjene i procjene recenzenata. U slučaju da se donese odluka o neobjavljivanju članka na temelju neodgovarajuće razine kvalitete, odbijene autore potiče se da to shvate kao uputu za napredak u svom znanstvenom djelovanju, ali i da se, u slučaju uvjerenja u kvalitetu svoga djela, obrate drugim časopisima iz tematskog područja.